Diari Oficial de la Generalitat Valenciana


Sumari del DOGV 4088, del 18-09-2001 (2001/8946)

RESOLUCIÓ de 18 de juliol de 2001, del director general d'Urbanisme i Ordenació Territorial, per la qual, havent esmenat les deficiències de l'Acord de la Comissió Territorial d'Urbanisme de València de 21 de desembre de 2000, es declaren definitivament aprovades les modificacions números 1 a 6 de les normes subsidiàries de Villalonga.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4088

Data del DOGV
:   18-09-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/8946


Data del document
:   18-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vilallonga
    * pla d'urbanisme

RESOLUCIÓ de 18 de juliol de 2001, del director general d'Urbanisme i Ordenació Territorial, per la qual, havent esmenat les deficiències de l'Acord de la Comissió Territorial d'Urbanisme de València de 21 de desembre de 2000, es declaren definitivament aprovades les modificacions números 1 a 6 de les normes subsidiàries de Villalonga. [2001/A8946]
  
Havent esmenat les deficiències a què es refereix l'Acord de la Comissió Territorial d'Urbanisme de 21 de desembre de 2000, relatiu a les modificacions números 1 a 6 de les normes subsidiàries de Villalonga, i de conformitat amb el que ordena la Resolució del director general d'Urbanisme i Ordenació Territorial de data 18 de juliol de 2001, per la qual es declaren definitivament aprovades les dites modificacions, es procedeix a la publicació del citat acord:
  
«La Comissió Territorial d'Urbanisme de València, en sessió del dia 21 de desembre de 2000, va adoptar el següent acord:
  
Vist l'expedient remés per l'Ajuntament de Villalonga referit a les modificacions números 1 a 6 de les normes subsidiàries, i de conformitat amb els següents:
  
Antecedents de fet
  
1. El projecte es va sotmetre a informació pública mitjançant l'Acord del Ple de l'Ajuntament en la sessió del dia 1 de juny de 2000. Després del pertinent període d'exposició pública, en el qual no es van presentar al·legacions, va ser aprovat provisionalment pel mateix òrgan amb data 31 d'agost de 2000.
  
2. El projecte consta de memòria justificativa i plans d'ordenació afectats.
  
3. El contingut de les modificacions preteses és el següent:
  
Modificació número 1
  
Proposa la delimitació de la unitat d'execució número 2, tal com existia en les normes Subsidiàries, i es justifica que, per culpa d'un error, no es va incorporar la seua delimitació al document d'homologació global d'aquest planejament.
  
Modificació número 2
  
Planteja la redefinició de la unitat d'execució 4 ?que inclou sòl urbà i sòl urbanitzable d'ús industrial i l'ordenació concreta de la qual està diferida a la realització d'un PRI que preveja les edificacions existents?, i es restringeix la unitat a l'àmbit de sòl urbà classificat i s'adscriu el sòl urbanitzable al nou sector C proposat.
  
Modificació número 3
  
Nova configuració dels sectors A i B d'ús residencial i reestructuració de la xarxa primària definida en l'entorn pròxim, amb objecte dotar de continuïtat el sòl urbanitzable residencial i independitzar-lo del sòl industrial, mitjançant la previsió d'una banda de 50 metres d'amplària per a equipaments públics entre els dos.
  
Modificació número 4
  
Fusió en el nou sector C industrial, dels terrenys inclosos en els sectors I i II inicialment previstos i del sòl urbanitzable que es detrau de la unitat d'execució 4, amb plantejament de noves ampliacions d'aquest sòl industrial, que suposen globalment una superfície aproximada de 7 hectàrees.
  
Es justifica la necessitat d'aquesta modificació, en essència, a aconseguir al nord un aprofitament més adequat del sòl industrial ?mitjançant la regularització pretesa- i al sud, a possibilitar l'ampliació de les indústries existents en el sòl urbà confrontant.
  
Modificació número 5
  
Modificació dels sectors residencials C i D, que es refonen en el nou sector D i s'amplien en una superfície pròxima a 3,5 hectàrees, per a adequar-los a l'ordenació del sòl urbà confrontant i permetre l'obtenció a càrrec d'aquests de sòl dotacional per a situar el poliesportiu de caràcter públic.
  
Modificació número 6
  
Adscripció al sòl urbà dels terrenys al costat del riu Serpis en els quals es troba una indústria paperera, i es manté així la classificació establida en les normes subsidiàries aprovades el 31 de gener de 1995.
  
4. Amb data 19 de setembre de 2000, s'ha remés a la Conselleria de Medi Ambient l'estudi d'impacte ambiental corresponent a les modificacions números 4 i 5, sense que, fins a la data, es tinga constatació de la seua emissió.
  
5. Villalonga té les normes subsidiàries homologades a la Llei 6/1994, Reguladora de l'Activitat Urbanística, per l'Acord de la Comissió Territorial d'Urbanisme d'11 de març de 1999.
  
6. La Comissió Informativa de la Comissió Territorial d'Urbanisme de València, en la sessió de 19 de desembre de 2000, va emetre un informe relatiu al projecte que ens ocupa, i es compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, de conformitat amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
2. La documentació està completa, a l'efecte del compliment del que preceptua l'article 27 de la LRAU.
  
3. No es troben inconvenients urbanístics respecte de les modificacions números 1 i 2, i es consideren les seues determinacions correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
4. La modificació número 3 afecta la configuració del sector A de sòl residencial, per la qual cosa s'hagueren de concretar els paràmetres urbanístics resultants de la nova ordenació.
  
5. En relació amb les modificacions números 4 i 5, es considera que globalment no alteren el model territorial proposat en el planejament vigent i que responen a un plantejament més racional d'ocupació de territori, tot això sense perjuí d'apreciar que aquestes alteracions s'haurien d'haver instrumentat en el document d'homologació global de les normes aprovat recentment. En aquest sentit, les redelimitacions preteses es basen en elements urbanístics en sintonia amb els criteris dimanants de la LRAU.
  
No obstant això, en qualsevol cas s'hauria de concretar com a condició d'ordenació del sector C, el sòl dotacional esportiu que justifica la seua ampliació i ajustar la delimitació de les unitats d'execució UE-S1 i UE-S2 confrontants als criteris establits en els articles 114 i següents del Reglament de Planejament de la Comunitat Valenciana.
  
6. Respecte de la modificació número 6, cal mencionar que l'empresa paperera afectada va interposar, amb data 2 de juliol de 1999, un recurs contra l'aprovació definitiva de l'homologació global de les normes subsidiàries de Villalonga, que va ser desestimat per la Resolució del conseller d'Obres Públiques, Urbanisme i Transports de 28 d'octubre de 1999, en essència, per no estar acreditat que els terrenys reuniren els condicionants establits en l'article 6 de la LRAU i la condició de solar, sense que, si no hi ha més remei, la modificació pretesa acredite aquests aspectes.
  
7. D'altra banda, s'observen en la documentació gràfica del projecte determinades modificacions de les alineacions en l'àmbit de la unitat d'execució 1, sense que en la memòria justificativa es faça al·lusió a això.
  
8. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens de resolució sobre l'aprovació definitiva de modificacions de municipis menors de 50.000 habitants, de conformitat amb el que disposen els articles 55.1 I 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió de 21 de desembre de 2000, acorda:
  
- Aprovar definitivament les modificacions números 1 i 2.
  
- Supeditar l'aprovació definitiva de la modificació número 3 al fet que es concreten els paràmetres relatius al sector A.
  
Una vegada esmenats els dits aspectes per l'Ajuntament de Villalonga, serà procedent que aquest done compte d'això al president de la Comissió, qui queda facultat, a l'empara del Decret 137/1990, de 30 de juliol, del Consell de la Generalitat, perquè ordene la publicació de l'acord d'aprovació definitiva en el butlletí oficial sense necessitat d'un nou acord d'aquesta Comissió, a la qual haurà d'informar posteriorment de l'actuat.
  
- No elevar al Ple de la Comissió Territorial d'Urbanisme les modificacions números 4 i 5, mentre no s'emeta la preceptiva declaració d'impacte ambiental.
  
- Denegar l'aprovació definitiva de la modificació número 6.
  
Tot això referit a la modificació de l'homologació global de les normes subsidiàries de Villalonga.
  
Contra el present acord, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això sense perjuí que es puga exercitar qualsevol altre recurs que s'estime oportú.»
  
Amb data 16 de juliol de 2001, els Serveis Tècnics del Servei Territorial d'Urbanisme i Ordenació Territorial examinen la documentació presentada per l'Ajuntament de Villalonga l'1 de juny del 2001 i s'emet un informe favorable a aquesta, i es considera complit l'Acord de la Comissió Territorial d'Urbanisme de València de data
  
Vistos la legislació urbanística aplicable, així com la Llei de Règim Jurídic de les Administracions Públiques i del Procediment Administratiu Comú i la resta de preceptes de concordant aplicació.
  
El director general d'Urbanisme i Ordenació Territorial considera aprovades definitivament les modificacions números 1 a 6 de les normes subsidiàries de Villalonga.
  
Contra la present resolució, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de la present publicació.
  
Tot això sense perjuí que es puga exercitar qualsevol altre recurs que s'estime oportú.